

#### **Υπόδειγμα για τη σύνταξη**

#### **Πρότασης Ακαδημαϊκής Πιστοποίησης Ξενόγλωσσου Προγράμματος Σπουδών**

**Οκτώβριος 2020**

#### **Πρόταση Ακαδημαϊκής Πιστοποίησης**

#### **Ξενόγλωσσου Προγράμματος Σπουδών (ΞΠΣ)**

#### **Ίδρυμα** : …………………………….………………………………………………….….**Τίτλος ΞΠΣ**: ………………………………………………………………………………………….…..**Ημερομηνία υποβολής**: ………………….………………………………………….……………..

Εισαγωγικό Σημείωμα

Το παρόν κείμενο αποτελεί υπόδειγμα δομής και περιεχομένου της πρότασης του Ιδρύματος Ανώτατης Εκπαίδευσης για την Ακαδημαϊκή Πιστοποίηση ενός Ξενόγλωσσου Προγράμματος Σπουδών. Η διάρθρωσή του αντιστοιχεί στις βασικές αρχές του «Προτύπου Πιστοποίησης της Ποιότητας Ξενόγλωσσων Προγραμμάτων Σπουδών», που εκδόθηκε από την ΕΘΑΑΕ τον Ιούλιο 2020, το οποίο εναρμονίζεται με το Ν. 4692/2020 και τις Αρχές και Κατευθυντήριες Οδηγίες για τη Διασφάλιση Ποιότητας στον Ευρωπαϊκό Χώρο Ανώτατης Εκπαίδευσης (ESG 2015).

Η χρήση του Υποδείγματος είναι απαραίτητη για τη σύνταξη της Πρότασης Ακαδημαϊκής Πιστοποίησης Ξενόγλωσσου Προγράμματος Σπουδών από το Ίδρυμα, όπου λειτουργεί το Πρόγραμμα. Περιλαμβάνει κατευθυντήριες οδηγίες, με τη μορφή υποδείξεων ή/και ερωτήσεων για κάθε μία από τις αρχές ποιότητας, με σκοπό την υποστήριξη των ΑΕΙ στη σύνταξη της Πρότασης. Η Πρόταση πρέπει να συνταχθεί με σαφήνεια και να αποτελεί ένα αυτοτελές κείμενο, συνολικής έκτασης έως σαράντα (40) σελίδων. Εφόσον γίνεται αναφορά σε άρθρα ή διατάξεις των κανονιστικών κειμένων (Εσωτερικός Κανονισμός Ιδρύματος, Εσωτερικός Κανονισμός ακαδημαϊκής μονάδας ή/και ΞΠΣ, κ.λπ.), είναι απαραίτητη η επισύναψή τους στο παρόν κείμενο, όπου αυτό κρίνεται σκόπιμο.

Η ΕΘΑΑΕ παραμένει στη διάθεση των ενδιαφερομένων για να προσφέρει τις υπηρεσίες της, έχοντας πάντα ως κύριο στόχο τη διασφάλιση και τη βελτίωση της ποιότητας των Ιδρυμάτων Ανώτατης Εκπαίδευσης.

*Οκτώβριος 2020*

**Περιεχόμενα**

[1. Στρατηγικός προγραμματισμός 5](#_Toc52372028)

[2. Πολιτική Ποιότητας 6](#_Toc52372029)

[3. Σχεδιασμός, έγκριση και παρακολούθηση της ποιότητας των Ξενόγλωσσων Προγραμμάτων
 Σπουδών 7](#_Toc52372030)

[4. Φοιτητοκεντρική μάθηση στη διδασκαλία και αξιολόγηση των φοιτητών 9](#_Toc52372031)

[5. Εισαγωγή, φοίτηση, αναγνώριση ακαδημαϊκών προσόντων και απονομή τίτλων πτυχίου και
 βεβαιώσεων δεξιοτήτων των Ξενόγλωσσων Προγραμμάτων Σπουδών 10](#_Toc52372032)

[6. Διασφάλιση υψηλής ποιότητας του διδακτικού προσωπικού των Ξενόγλωσσων Προγραμμάτων
 Σπουδών 12](#_Toc52372033)

[7. Μαθησιακοί πόροι και φοιτητική στήριξη των Ξενόγλωσσων Προγραμμάτων Σπουδών 14](#_Toc52372034)

[8. Συλλογή, ανάλυση και χρήση πληροφοριών για την οργάνωση και λειτουργία των Ξενόγλωσσων
 Προγραμμάτων Σπουδών 15](#_Toc52372035)

[9. Δημόσια Πληροφόρηση για τα Ξενόγλωσσα Προγράμματα Σπουδών 16](#_Toc52372036)

[10. Περιοδική εσωτερική αξιολόγηση των Ξενόγλωσσων Προγραμμάτων Σπουδών 17](#_Toc52372037)

[11. Περιοδική εξωτερική αξιολόγηση και πιστοποίηση των Ξενόγλωσσων Προγραμμάτων Σπουδών 18](#_Toc52372038)

[12. Παραρτήματα 19](#_Toc52372039)

1. Στρατηγικός προγραμματισμός

**Τα Ιδρύματα και οι Ακαδημαϊκές Μονάδες θα πρέπει να έχουν συντάξει κατάλληλη στρατηγική για την ίδρυση και παροχή ΞΠΣ.**

**Ειδικότερα**

*Με απόφαση/εις Συγκλήτου, τα Ιδρύματα και οι ακαδημαϊκές τους μονάδες θα πρέπει να έχουν προσαρμόσει τη στρατηγική τους για την παροχή ΞΠΣ και την κάλυψη των ιδιαίτερων αναγκών τους σε υποδομές, υπηρεσίες, ανθρώπινο δυναμικό, διαδικασίες, χρηματικούς πόρους και συστήματα διαχείρισής τους. Στη στρατηγική τους θα πρέπει να προβλέπουν τα ενδεχόμενα οφέλη, αδυναμίες, ευκαιρίες ή κινδύνους από την εκτέλεσή τους και να προγραμματίζουν όλες τις απαραίτητες ενέργειες για την επίτευξη των στόχων τους.*

**Σχετικό υλικό τεκμηρίωσης**

* Στρατηγική Ιδρύματος
* Στρατηγική Ακαδημαϊκής Μονάδας, η οποία πρέπει να περιλαμβάνει και σχέδιο αξιοποίησης και διαχείρισης εσόδων του προγράμματος

**Ενδεικτικά σημεία αναφοράς**

Αναφορά στη Στρατηγική του Ιδρύματος και της ακαδημαϊκής μονάδας σχετικά με τη διενέργεια ΞΠΣ.

2. Πολιτική Ποιότητας

**Οι ακαδημαϊκές μονάδες θα πρέπει να συντάσσουν και να εφαρμόζουν Πολιτική Ποιότητας, η οποία να απορρέει από τη στρατηγική τους, να εξειδικεύεται στον τομέα της εφαρμογής ΞΠΣ και να συνοδεύεται από ετήσια στοχοθεσία Ποιότητας για την συνεχή βελτίωσή τους.**

**Ειδικότερα**

*Η πολιτική ποιότητας της ακαδημαϊκής μονάδας διατυπώνεται με τη μορφή δήλωσης, η οποία δημοσιοποιείται και εφαρμόζεται με τη συμμετοχή όλων των ενδιαφερομένων μερών. Έχει ως αντικείμενο την επιδίωξη ειδικών ετήσιων στόχων ποιότητας, σχετικών με τη διασφάλιση ποιότητας των προγραμμάτων σπουδών που προσφέρει η ακαδημαϊκή μονάδα, συμπεριλαμβανομένων των ΞΠΣ. Για την υλοποίηση της πολιτικής αυτής, η ακαδημαϊκή μονάδα, εκτός των άλλων, δεσμεύεται να εφαρμόσει διαδικασίες που θα αποδεικνύουν την καταλληλότητα της δομής και της οργάνωσης του ΞΠΣ,**την καταλληλότητα των προσόντων του διδακτικού προσωπικού**καθώς και**την ποιότητα των υποστηρικτικών υπηρεσιών της ακαδημαϊκής μονάδας που έχει στελεχωθεί με κατάλληλο διοικητικό προσωπικό. Η ακαδημαϊκή μονάδα δεσμεύεται επιπλέον να διενεργεί ετήσια εσωτερική αξιολόγηση του ΞΠΣ σε συνεργασία της ΟΜΕΑ με τη ΜΟΔΙΠ του Ιδρύματος.*

**Σχετικό υλικό τεκμηρίωσης**

* Κείμενο Πολιτικής Ποιότητας
* Στοχοθεσία Ποιότητας (εφαρμογή μεθοδολογίας S.M.A.R.T.)

**Ενδεικτικά σημεία αναφοράς**

* Κείμενο Πολιτικής Ποιότητας του ΞΠΣ
* Προγραμματισμός στόχων και δράσεων του ΞΠΣ
* Τρόποι επικοινώνησης της Πολιτικής Ποιότητας

3. Σχεδιασμός, έγκριση και παρακολούθηση ΤΩΝ της ποιότητας των Ξενόγλωσσων Προγραμμάτων Σπουδών

**Οι ακαδημαϊκές μονάδες θα πρέπει να σχεδιάζουν τα ΞΠΣ μετά από συγκεκριμένη έγγραφη διαδικασία, η οποία θα πρέπει να προβλέπει τους συμμετέχοντες, τις πηγές άντλησης πληροφοριών και τα όργανα έγκρισής του προγράμματος. Στον σχεδιασμό των ΞΠΣ καθορίζονται οι στόχοι, τα προσδοκώμενα μαθησιακά αποτελέσματα, τα επιδιωκόμενα επαγγελματικά προσόντα και ο τρόπος επίτευξής τους. Τα στοιχεία αυτά και τα στοιχεία της δομής του ΞΠΣ δημοσιοποιούνται στο πλαίσιο του Οδηγού Σπουδών τους.**

**Ειδικότερα**

*Οι ακαδημαϊκές μονάδες σχεδιάζουν τα ΞΠΣ τους, στο πλαίσιο μιας συντεταγμένης διαδικασίας. Στον σχεδιασμό αυτό, προσδιορίζονται η ακαδημαϊκή φυσιογνωμία, η ταυτότητα και ο προσανατολισμός των προγραμμάτων σπουδών, οι στόχοι, τα γνωστικά αντικείμενα, η δομή και η οργάνωσή τους, τα προσδοκώμενα μαθησιακά αποτελέσματα και τα επιδιωκόμενα επαγγελματικά προσόντα σύμφωνα με το Ευρωπαϊκό και Εθνικό Πλαίσιο Προσόντων Ανώτατης Εκπαίδευσης. Τα παραπάνω στοιχεία θα πρέπει να έχουν ληφθεί υπόψη και να αποτελούν αντικείμενο της μελέτης σκοπιμότητας, η οποία, εκτός των άλλων, θα πρέπει να λαμβάνει υπόψη: τη στρατηγική του Ιδρύματος, την εμπειρία εξωτερικών φορέων από την αγορά εργασίας, την ομαλή μετάβαση των φοιτητών σε όλα τα στάδια σπουδών, τον προβλεπόμενο όγκο σπουδών σύμφωνα με το Ευρωπαϊκό Σύστημα Μεταφοράς και Συσσώρευσης Ακαδημαϊκών Μονάδων, τη δυνατότητα παροχής ευκαιριών εργασιακής εμπειρίας στους φοιτητές, τη σύνδεση της διδασκαλίας με την έρευνα, τη διεθνή εμπειρία σε όμοιου γνωστικού αντικειμένου προγράμματα σπουδών, το σχετικό θεσμικό πλαίσιο και την επίσημη διαδικασία έγκρισης του προγράμματος από το Ίδρυμα.*

*Η διαδικασία έγκρισης ή αναθεώρησης των προγραμμάτων περιλαμβάνει έλεγχο της τήρησης των βασικών απαιτήσεων του προτύπου από τη ΜΟΔΙΠ.*

**Σχετικό υλικό τεκμηρίωσης**

* Απόφαση Συγκλήτου για την ίδρυση του ΞΠΣ (παρ.2, 3 & 5 άρθρου 82 του ν. 4692/2020)
* Οδηγός ΞΠΣ (δίγλωσσος, στην ελληνική και την αγγλική γλώσσα)
* Περιγράμματα μαθημάτων
* Διδακτικό προσωπικό (ονομαστικός κατάλογος με γνωστικά αντικείμενα, σχέση εργασίας, ανάθεση διδακτικού έργου στο ΞΠΣ και σε άλλα ΠΣ)
* Ειδικά πρωτόκολλα ή μνημόνια συνεργασίας
* Μελέτη σκοπιμότητας
* Πρακτικό ΜΟΔΙΠ

**Ενδεικτικά σημεία αναφοράς**

* Η ακαδημαϊκή φυσιογνωμία (ιστορία, επιστημονικό πεδίο, σκοπός, διδακτικό προσωπικό, προοπτικές) και ο προσανατολισμός του ΞΠΣ (εκπαιδευτικός, επιστημονικός, επαγγελματικός) που ελήφθησαν υπόψη από την ακαδημαϊκή μονάδα κατά τη φάση του σχεδιασμού
* Συγκριτική αξιολόγηση με άλλα ΞΠΣ ΑΕΙ του εσωτερικού/ εξωτερικού
* Αναφέρετε εάν η ύλη των μαθημάτων είναι ορθολογικά κατανεμημένη και βρίσκεται σε συμφωνία με όσα προβλέπονται από το σύστημα ECTS (συμβουλευτείτε τον οδηγό ECTS)
* Αναφέρετε εάν παρέχεται στους φοιτητές η δυνατότητα εργασιακής εμπειρίας

4. Φοιτητοκεντρική μάθηση στη διδασκαλία και αξιολόγηση των φοιτητών

**Οι ακαδημαϊκές μονάδες θα πρέπει να διασφαλίσουν ότι τα ΞΠΣ παρέχουν τις αναγκαίες προϋποθέσεις στους φοιτητές, ώστε αυτοί να ενθαρρύνονται να αναλάβουν ενεργό ρόλο στη διαδικασία μάθησης. Οι εφαρμοζόμενες μέθοδοι αξιολόγησης των φοιτητών πρέπει να προσανατολίζονται προς αυτή την κατεύθυνση.**

**Ειδικότερα**

*Κατά την εφαρμογή της φοιτητοκεντρικής μάθησης και διδασκαλίας, η ακαδημαϊκή μονάδα*

* *σέβεται τη διαφορετικότητα των φοιτητών και φροντίζει τις ποικίλες ανάγκες τους υιοθετώντας ευέλικτες μαθησιακές κατευθύνσεις*
* *μελετά και χρησιμοποιεί διαφορετικούς τρόπους διδασκαλίας, ανάλογα με την περίπτωση*
* *χρησιμοποιεί ποικιλία παιδαγωγικών μεθόδων με ευέλικτο τρόπο*
* *αξιολογεί τακτικά τους τρόπους παράδοσης και εφαρμογής παιδαγωγικών μεθόδων και επεμβαίνει ρυθμιστικά για τη βελτίωσή τους*
* *αξιολογεί τακτικά την ποιότητα και αποτελεσματικότητα του διδακτικού έργου, όπως τεκμηριώνεται ιδίως από την αξιολόγησή του από τους φοιτητές*
* *ενισχύει την αίσθηση αυτονομίας του φοιτητή, ενώ, παράλληλα, εξασφαλίζει επαρκή καθοδήγηση και την υποστήριξή του από τον καθηγητή*
* *προωθεί τον αμοιβαίο σεβασμό στη σχέση φοιτητή – καθηγητή*
* *εφαρμόζει διαδικασίες για τη διαχείριση των φοιτητικών παραπόνων*

**Σχετικό υλικό τεκμηρίωσης**

* Έντυπα ερωτηματολόγια για την αξιολόγηση από τους φοιτητές
* Κανονισμός λειτουργίας μηχανισμού διαχείρισης παραπόνων και ενστάσεων φοιτητών
* Κανονισμός λειτουργίας θεσμού ακαδημαϊκού συμβούλου
* Αναφορά των μεθόδων διδασκαλίας και αξιολόγησης των φοιτητών

**Ενδεικτικά σημεία αναφοράς**

Αναπτύξτε κείμενο, όπου να τεκμηριώνονται οι τρόποι εφαρμογής της φοιτητοκεντρικής μάθησης στο ΞΠΣ, απαντώντας στα προαναφερόμενα επιμέρους σημεία. Ειδικότερα, αναφέρετε τα εφαρμοζόμενα μέσα και τις πρακτικές μάθησης, διδασκαλίας και αξιολόγησης των φοιτητών (όπου κρίνετε σκόπιμο, αναφερθείτε στα σχετικά άρθρα του εσωτερικού κανονισμού του ΞΠΣ).

5. Εισαγωγή, φοίτηση, αναγνώριση ακαδημαϊκών προσόντων και απονομή τίτλων πτυχίου και βεβαιώσεων δεξιοτήτων των Ξενόγλωσσων Προγραμμάτων Σπουδών

**Οι ακαδημαϊκές μονάδες θα πρέπει να καταρτίσουν και να εφαρμόζουν δημοσιευμένους κανονισμούς για όλα τα θέματα και στάδια των σπουδών (εισαγωγή / έναρξη εκπαίδευσης, στάδια φοίτησης, αναγνώριση Σπουδών και λήψη πτυχίου).**

**Ειδικότερα**

*Μέσω των εσωτερικών κανονισμών που διέπουν τις σπουδές των ΞΠΣ, θα πρέπει να ρυθμίζονται όλα τα θέματα από την έναρξη έως το πέρας αυτών. Ενδεικτικά:*

* *Τα κριτήρια επιλογής των εισακτέων και τα απαιτούμενα δικαιολογητικά κατά τον νόμο*
* *τα δικαιώματα και οι υποχρεώσεις των φοιτητών*
* *τα θέματα πρακτικής άσκησης*
* *η γλώσσα διδασκαλίας*
* *η διαδικασία απονομής και αναγνώρισης των τίτλων, της χρονικής διάρκειας των σπουδών, των προϋποθέσεων για την προαγωγή και διασφάλιση της προόδου των φοιτητών στις σπουδές τους, καθώς και*
* *οι όροι και οι προϋποθέσεις για την ενίσχυση της κινητικότητάς τους*

*Οι ορθές διαδικασίες αναγνώρισης των σπουδών βασίζονται στις σχετικές ακαδημαϊκές πρακτικές για την αναγνώριση της μεταφοράς πιστωτικών μονάδων μεταξύ διαφορετικών τμημάτων και Ιδρυμάτων της Ευρώπης, κατά τρόπο ανάλογο προς τις αρχές της Σύμβασης Αναγνώρισης Ακαδημαϊκών Προσόντων της Λισσαβόνας. Η αποφοίτηση σηματοδοτεί την ολοκλήρωση της περιόδου των σπουδών. Οι φοιτητές παραλαμβάνουν τα σχετικά έγγραφα, που περιγράφουν την ειδίκευση που απέκτησαν και τα μαθησιακά αποτελέσματα τα οποία πέτυχαν, όπως επίσης και το πλαίσιο γνώσεων, τη βαθμίδα, το περιεχόμενο και το επίπεδο των σπουδών που ακολούθησαν και ολοκλήρωσαν επιτυχώς (παράρτημα διπλώματος).*

*Όλα τα παραπάνω πρέπει να δημοσιοποιούνται στο πλαίσιο του Οδηγού Σπουδών.*

**Σχετικό υλικό τεκμηρίωσης**

* Εσωτερικός κανονισμός λειτουργίας ΞΠΣ (απόφαση Συγκλήτου)
* Κανονισμός σπουδών, πρακτικής άσκησης, κινητικότητας, εκπόνησης εργασιών
* Έντυπο παράρτημα διπλώματος

**Ενδεικτικά σημεία αναφοράς**

Αναφέρετε:

* με ποιο τρόπο υποστηρίζονται οι νεοεισερχόμενοι φοιτητές (ενημερωτικές συναντήσεις/ εκδηλώσεις κ.λπ.)
* πώς παρακολουθείται η πρόοδος των φοιτητών
* εάν υπάρχουν θεσμοθετημένες υποτροφίες για τους φοιτητές
* εάν υπάρχουν συγκεκριμένες προδιαγραφές ποιότητας για την πτυχιακή/ διπλωματική εργασία, οι οποίες αναφέρονται στον Κανονισμό Σπουδών (αναφορά στο σχετικό άρθρο)
* τρόποι με τους οποίους η ακαδημαϊκή μονάδα διασφαλίζει τη διαφάνεια στη διαδικασία ανάθεσης και εξέτασης της πτυχιακής/ διπλωματικής εργασίας
* εάν εκπαιδεύονται οι φοιτητές στην ερευνητική μεθοδολογία και δεοντολογία και εάν ενθαρρύνεται η συμμετοχή τους σε ερευνητικά έργα
* εάν υπάρχει ο θεσμός της πρακτικής άσκησης των φοιτητών, εάν αυτή είναι υποχρεωτική/ προαιρετική

6. Διασφάλιση υψηλής ποιότητας του διδακτικού προσωπικού των Ξενόγλωσσων Προγραμμάτων Σπουδών

**Οι ακαδημαϊκές μονάδες οφείλουν να διασφαλίζουν το επίπεδο γνώσεων και ικανοτήτων του διδακτικού τους προσωπικού, να εφαρμόζουν αξιοκρατικές και διαφανείς διαδικασίες για την πρόσληψη, την επιμόρφωση και την περαιτέρω εξέλιξη του διδακτικού προσωπικού.**

**Ειδικότερα**

*Η ακαδημαϊκή μονάδα και το ίδρυμα θα πρέπει να μεριμνούν για την αριθμητική επάρκεια του διδακτικού προσωπικού, την προσήκουσα αναλογία φοιτητών-διδασκόντων, τις κατάλληλες κατηγορίες προσωπικού (και ως προς την εκάστοτε ξένη γλώσσα διδασκαλίας), τα κατάλληλα γνωστικά αντικείμενα, τον δίκαιο και αντικειμενικό τρόπο επιλογής, τις υψηλές ερευνητικές επιδόσεις, την κατάρτιση-επιμόρφωση, την πολιτική ανάπτυξης προσωπικού/συμμετοχή σε κινητικότητα, συνέδρια, εκπαιδευτικές άδειες κατά το νόμο.*

*Ειδικότερα, η ακαδημαϊκή μονάδα θα πρέπει: να οργανώνει και να ακολουθεί σαφείς, διαφανείς και δίκαιες διαδικασίες για την επιλογή προσωπικού με τα κατάλληλα προσόντα καθώς και να παρέχει συνθήκες απασχόλησης με σεβασμό στη σημασία της διδασκαλίας και έρευνας, να προσφέρει ευκαιρίες και να προωθεί την επαγγελματική εξέλιξη του διδακτικού προσωπικού, να ενθαρρύνει την ακαδημαϊκή δραστηριότητα, έτσι ώστε να ενισχύεται η σύνδεση εκπαίδευσης – έρευνας, να ενθαρρύνει την καινοτομία στις διδακτικές μεθόδους και τη χρήση νέων τεχνολογιών, να ενθαρρύνει την ανάπτυξη της ποσότητας και ποιότητας του ερευνητικού έργου των μελών της ακαδημαϊκής μονάδας, να εφαρμόζει τις διαδικασίες διασφάλισης της ποιότητας του διδακτικού προσωπικού και του λοιπού προσωπικού (τήρηση των απαιτήσεων παρουσίας, επιδόσεων, αυτοαξιολόγησης, επιμόρφωσης κ.λπ.), να εφαρμόζει πολιτικές προσέλκυσης μελών ακαδημαϊκού προσωπικού υψηλού επιπέδου.*

**Σχετικό υλικό τεκμηρίωσης**

* Διαδικασίες και κριτήρια επιλογής διδακτικού προσωπικού
* Κανονισμοί ή συμβάσεις εργασίας, υποχρεώσεις του διδακτικού προσωπικού
* Πολιτική υποστήριξης και ανάπτυξης προσωπικού
* Επιδόσεις του διδακτικού προσωπικού σε επιστημονικό –ερευνητικό και διδακτικό έργο

**Ενδεικτικά σημεία αναφοράς**

Αναφέρετε:

* τις διαδικασίες επιλογής και εξέλιξης των μελών του διδακτικού προσωπικού και τις πρακτικές για τη διασφάλιση της διαφάνειας και αξιοκρατίας που εφαρμόζει η ακαδημαϊκή μονάδα
* τις ενδεχόμενες πρακτικές προσέλκυσης μελών ακαδημαϊκού προσωπικού υψηλού επιπέδου στο ΞΠΣ
* το μέσο εβδομαδιαίο φόρτο διδακτικού έργου των μελών του ακαδημαϊκού προσωπικού και τη διακύμανση μεταξύ της ελάχιστης και της μέγιστης επιβάρυνσης
* την ενδεχόμενη διαδικασία αξιολόγησης των διδασκόντων από τους φοιτητές
* τρόπους αξιοποίησης των αποτελεσμάτων αξιολόγησης των διδασκόντων από τους φοιτητές (π.χ. εάν αυτά λαμβάνονται υπόψη στην εξέλιξη των μελών του διδακτικού προσωπικού)
* την ενδεχόμενη ύπαρξη στρατηγικής σχετικά με την κινητικότητα των μελών της ακαδημαϊκής μονάδας
* την ενδεχόμενη πρόσθετη (από το ΞΠΣ ή/και το Ίδρυμα) οικονομική ενίσχυση των μελών του ακαδημαϊκού προσωπικού, που λαμβάνουν μέρος στα προγράμματα κινητικότητας
* την ενδεχόμενη θεσμοθέτηση βραβείων διδασκαλίας
* την ύπαρξη ενδεχόμενης στρατηγικής της ακαδημαϊκής μονάδας για την ενίσχυση της σύνδεσης εκπαίδευσης - έρευνας

7. Μαθησιακοί πόροι και φοιτητική στήριξη των Ξενόγλωσσων Προγραμμάτων Σπουδών

**Οι ακαδημαϊκές μονάδες θα πρέπει να διαθέτουν επαρκή χρηματοδότηση για την κάλυψη των αναγκών της διδασκαλίας και της μάθησης. Αφενός μεν θα πρέπει να διαθέτουν επαρκείς υποδομές και υπηρεσίες για τη μάθηση και την υποστήριξη των φοιτητών, αφετέρου δε να διευκολύνουν την άμεση πρόσβαση σ’ αυτές με τη θέσπιση σχετικών εσωτερικών κανόνων (π.χ. αίθουσες, εργαστήρια, βιβλιοθήκες, δίκτυα, σίτιση, στέγαση, υπηρεσίες σταδιοδρομίας, κοινωνικής πολιτικής, κ.λπ.).**

**Ειδικότερα**

*Τα Ιδρύματα και οι ακαδημαϊκές τους μονάδες πρέπει να διαθέτουν επαρκείς πόρους και μέσα, προκειμένου να υποστηριχθεί η μάθηση και η εν γένει ακαδημαϊκή δραστηριότητα, ώστε να προσφέρουν στους αλλοδαπούς φοιτητές των ΞΠΣ το βέλτιστο δυνατό επίπεδο σπουδών. Τα ποικίλα αυτά μέσα μπορεί να είναι υποδομές όπως, λ.χ., βιβλιοθήκες, αίθουσες μελέτης, εκπαιδευτικός και επιστημονικός εξοπλισμός, υπηρεσίες πληροφορικής και επικοινωνιών, υποστηρικτικές ή συμβουλευτικές υπηρεσίες. Για τη διάθεση και κατανομή των πόρων λαμβάνονται υπόψη οι ανάγκες του συνόλου και των επί μέρους αλλοδαπών φοιτητών (π.χ. πλήρους ή μερικής απασχόλησης, εργαζόμενοι φοιτητές, φοιτητές με αναπηρίες), η ενίσχυση της φοιτητο-κεντρικής μάθησης καθώς και η υιοθέτηση ευέλικτων τρόπων μάθησης και διδασκαλίας. Οι υποστηρικτικές δραστηριότητες και οι χώροι μπορούν να οργανωθούν με διάφορους τρόπους, ανάλογα με το εσωτερικό θεσμικό πλαίσιο. Ωστόσο, η εσωτερική διασφάλιση ποιότητας αποδεικνύει αφενός μεν την ποσότητα και την ποιότητα των διαθέσιμων υποδομών και υπηρεσιών, αφετέρου δε ότι οι φοιτητές είναι ενήμεροι για τις υπηρεσίες που τους παρέχονται. Ο ρόλος του υποστηρικτικού και διοικητικού προσωπικού είναι σημαντικότατος σε ό,τι αφορά τις υπηρεσίες στήριξης και, κατά συνέπεια, το προσωπικό αυτό πρέπει να είναι εξειδικευμένο και να του παρέχονται δυνατότητες ανάπτυξης των ικανοτήτων του.*

**Σχετικό υλικό τεκμηρίωσης**

* Σύμβαση ασφαλιστικής κάλυψης αλλοδαπών φοιτητών
* Επίπεδο, δομή, οργανωτική διάρθρωση Μονάδας υποστήριξης αλλοδαπών φοιτητών (Απόφαση Συγκλήτου)
* Διοικητικό προσωπικό υποστήριξης του ΞΠΣ (θέσεις εργασίας, προσόντα, αρμοδιότητες).
* Ενημερωτικό υλικό προς τους φοιτητές για τις υπηρεσίες που τους παρέχονται (στην αγγλική γλώσσα)

**Ενδεικτικά σημεία αναφοράς**

Αναφέρετε:

* τα μέσα και τους πόρους που διαθέτει το ΞΠΣ για την υποστήριξη της μάθησης και της ακαδημαϊκής δραστηριότητας (ανθρώπινο δυναμικό, υποδομές, υπηρεσίες κ.λπ.)
* την ύπαρξη ενδεχόμενων υποστηρικτικών δομών και υπηρεσιών για τους φοιτητές του ΞΠΣ

8. Συλλογή, ανάλυση και χρήση πληροφοριών για την οργάνωση και λειτουργία των Ξενόγλωσσων Προγραμμάτων Σπουδών

**Οι ακαδημαϊκές μονάδες έχουν την πλήρη ευθύνη για τη συλλογή, ανάλυση και χρήση πληροφοριών, με σκοπό την αποτελεσματική διαχείριση των ΞΠΣ καθώς και των συναφών δραστηριοτήτων, με τρόπο ενιαίο, λειτουργικό και άμεσα προσβάσιμο.**

**Ειδικότερα**

*Οι αποτελεσματικές διαδικασίες συλλογής και ανάλυσης πληροφοριών σχετικά με ΞΠΣ τροφοδοτούν με στοιχεία το εσωτερικό σύστημα διασφάλισης ποιότητας. Οι πληροφορίες που συλλέγονται εξαρτώνται, ως ένα βαθμό, από το είδος της πιστοποίησης, δηλαδή αν είναι αρχική ή κανονική. Ενδιαφέρον παρουσιάζουν: οι βασικοί δείκτες για το προφίλ του φοιτητικού πληθυσμού, την πορεία φοίτησης και τις επιδόσεις, τις επιτυχίες και τα ποσοστά εγκατάλειψης σπουδών, η ικανοποίηση των φοιτητών για το πρόγραμμα σπουδών που παρακολουθούν, η διαθεσιμότητα μαθησιακών πόρων και φοιτητικής στήριξης, η μελλοντική σταδιοδρομία των αποφοίτων. Κατά την αρχική πιστοποίηση θα πρέπει να είναι συμπληρωμένα τα στοιχεία της ταυτότητας και δομής του προγράμματος σπουδών (πεδία στο ΟΠΕΣΠ: Μ4001 - Μ4030, Μ4033 -Μ4038 και Μ4127 - Μ4133)*

**Σχετικό υλικό τεκμηρίωσης**

* Αναφορά του ΟΠΕΣΠ έναρξης ΞΠΣ
* Λειτουργία πληροφοριακού συστήματος για τη συλλογή διοικητικών δεδομένων εφαρμογής του προγράμματος σπουδών (φοιτητολόγιο)

**Ενδεικτικά σημεία αναφοράς**

Αναφέρετε:

* τις διαδικασίες που έχουν προβλεφθεί για τη συλλογή πληροφοριών ως προς τους φοιτητές, το προσωπικό, τις υποδομές, τη δομή του ΞΠΣ, την οργάνωση και ποιότητα της διδασκαλίας, την παροχή υπηρεσιών κ.λπ.
* τα βασικά εργαλεία που χρησιμοποιούνται για τη συλλογή πληροφοριών και την εξαγωγή χρήσιμων συμπερασμάτων
* την συλλογή, ανάλυση και χρήση των πληροφοριών από τα ερωτηματολόγια αξιολόγησης μαθημάτων και διδασκόντων των φοιτητών

9. Δημόσια Πληροφόρηση για τα Ξενόγλωσσα Προγράμματα Σπουδών

**Οι ακαδημαϊκές μονάδες είναι υποχρεωμένες να δημοσιοποιούν τις εκπαιδευτικές και ακαδημαϊκές τους δραστηριότητες με άμεσο και προσβάσιμο τρόπο. Οι σχετικές πληροφορίες θα πρέπει να είναι επικαιροποιημένες και διατυπωμένες με αντικειμενικότητα και σαφήνεια.**

**Ειδικότερα**

*Οι πληροφορίες για τις δραστηριότητες των ΑΕΙ είναι χρήσιμες για τους υποψηφίους, αλλά και τους σημερινούς φοιτητές, όπως επίσης και για τους αποφοίτους, άλλους ενδιαφερόμενους φορείς και το κοινό. Συνεπώς, τα Ιδρύματα και οι ακαδημαϊκές τους μονάδες παρέχουν πληροφόρηση για τις δραστηριότητές τους, συμπεριλαμβανομένων των ΞΠΣ που προσφέρουν, τα αναμενόμενα μαθησιακά αποτελέσματα, τους τίτλους που απονέμουν, τις εφαρμοζόμενες διδακτικές και μαθησιακές διαδικασίες, όπως και εκείνες που αφορούν στην αξιολόγηση, τα ποσοστά επιτυχίας στις εξετάσεις και τις μαθησιακές ευκαιρίες που προσφέρουν. Πληροφόρηση παρέχεται, κατά το δυνατόν, και για τις προοπτικές επαγγελματικής απασχόλησης των αποφοίτων τους*.

**Σχετικό υλικό τεκμηρίωσης**

* Εξειδικευμένος χώρος στην ιστοσελίδα του Τμήματος για την προβολή του ΞΠΣ
* Δίγλωσση έκδοση του ιστoχώρου με πληρότητα, σαφήνεια και αντικειμενικότητα των πληροφοριών
* Διαδικασία συντήρησης της ιστοσελίδας

**Ενδεικτικά σημεία αναφοράς**

Αναφέρετε:

* το είδος των πληροφοριών που δημοσιοποιούνται και οι ομάδες/ενδιαφερόμενα μέρη στα οποία απευθύνονται
* τα μέσα ή δίαυλοι επικοινωνίας που χρησιμοποιούνται για τη δημοσιοποίηση των πληροφοριών
* οι τρόποι επίτευξης της αντικειμενικότητας και σαφήνειας της πληροφόρησης, ο καθορισμός και έλεγχος του περιεχομένου της ιστοσελίδας που αφορά στο συγκεκριμένο ΞΠΣ, καθώς και η διαδικασία για την τακτική επικαιροποίηση των πληροφοριών που παρουσιάζονται στην ιστοσελίδα

10. Περιοδική εσωτερική αξιολόγηση των Ξενόγλωσσων Προγραμμάτων Σπουδών

**Οι ακαδημαϊκές μονάδες θα πρέπει να διαθέτουν εσωτερικό σύστημα διασφάλισης ποιότητας, στο πλαίσιο του οποίου θα πραγματοποιούν έλεγχο και ετήσια εσωτερική αξιολόγηση των ΞΠΣ τους, έτσι ώστε, μέσω της παρακολούθησης και των ενδεχόμενων διορθώσεων, να επιτυγχάνονται οι στόχοι που έχουν ορισθεί, με τελικό αποτέλεσμα τη συνεχή βελτίωσή τους. Στο πλαίσιο των ανωτέρω δράσεων είναι αναγκαία η ενημέρωση όλων των ενδιαφερομένων μερών.**

**Ειδικότερα**

*Η τακτική παρακολούθηση, ο έλεγχος και η αναθεώρηση των ΞΠΣ στοχεύουν στη διατήρηση του επιπέδου των εκπαιδευτικών παροχών και στη δημιουργία ενός υποστηρικτικού και αποτελεσματικού μαθησιακού περιβάλλοντος για τους φοιτητές. Στα ανωτέρω συμπεριλαμβάνεται η αξιολόγηση: του περιεχομένου του προγράμματος σπουδών σύμφωνα με την πιο πρόσφατη έρευνα στο οικείο γνωστικό αντικείμενο ώστε να εξασφαλίζεται ο σύγχρονος χαρακτήρας του προγράμματος, των μεταβαλλόμενων αναγκών της κοινωνίας, του όγκου εργασίας, της πορείας και της ολοκλήρωσης των σπουδών, της αποτελεσματικότητας των διαδικασιών αξιολόγησης των φοιτητών, των φοιτητικών προσδοκιών και αναγκών καθώς και της ικανοποίησής τους από το πρόγραμμα σπουδών τους, του μαθησιακού περιβάλλοντος, των υποστηρικτικών παροχών και της καταλληλότητάς τους για το αναφερόμενο πρόγραμμα. Τα προγράμματα σπουδών εξετάζονται και αναθεωρούνται τακτικά με τη συμμετοχή των φοιτητών και άλλων ενδιαφερόμενων μερών. Γίνεται ανάλυση των πληροφοριών που συλλέγονται και ακολουθεί η προσαρμογή του προγράμματος σύμφωνα με τα νέα στοιχεία.*

**Σχετικό υλικό τεκμηρίωσης**

* Διαδικασία για την επανεκτίμηση, την αναπροσαρμογή και την επικαιροποίηση της ύλης των μαθημάτων
* Διαδικασία για την άρση των αρνητικών σημείων και τη βελτίωση του γνωστικού αντικειμένου και της μαθησιακής διαδικασίας
* Μηχανισμοί ανατροφοδότησης της στρατηγικής και της στοχοθεσίας ποιότητας του ΞΠΣ και σχετικές διαδικασίες λήψης αποφάσεων (φοιτητές, εξωτερικοί φορείς)

**Ενδεικτικά σημεία αναφοράς**

* Περιγράψτε τις διαδικασίες για την πραγματοποίηση της ετήσιας εσωτερικής αξιολόγησης του προγράμματος σπουδών. Αναφέρετε τη συνεργασία της ακαδημαϊκής ομάδας (ΟΜΕΑ) με τη ΜΟΔΙΠ ως μέρος της διαδικασίας της ετήσιας εσωτερικής αξιολόγησης του ΞΠΣ
* Αναφέρετε τη διαδικασία για την επανεκτίμηση, την αναπροσαρμογή και την επικαιροποίηση της ύλης των μαθημάτων
* Αναφέρετε συγκεκριμένο σχέδιο δράσης για την άρση των αρνητικών και την ενίσχυση των θετικών σημείων με καθορισμένες προτεραιότητες
* Αναφέρετε τους μηχανισμούς και τις διαδικασίες λήψης αποφάσεων, μέσω των οποίων το ΞΠΣ επιτυγχάνει τη συνεχή βελτίωση της εκπαιδευτικής διαδικασίας

11. Περιοδική εξωτερική αξιολόγηση και πιστοποίηση των Ξενόγλωσσων Προγραμμάτων Σπουδών

**Τα ΞΠΣ πρέπει να υποβάλλονται σε περιοδική εξωτερική αξιολόγηση από επιτροπές εμπειρογνωμόνων που ορίζονται από την ΕΘΑΑΕ, με σκοπό την πιστοποίησή τους. Η διάρκεια της πιστοποίησης καθορίζεται από την ΕΘΑΑΕ.**

**Ειδικότερα**

*Η περιοδική πιστοποίηση των ΞΠΣ οργανώνεται από την ΕΘΑΑΕ και πραγματοποιείται με διαδικασίες εξωτερικής αξιολόγησης από επιτροπές ανεξάρτητων εμπειρογνωμόνων. Η πιστοποίηση του προγράμματος σπουδών, βάσει των εκθέσεων αυτών των επιτροπών, παρέχεται από την ΕΘΑΑΕ για συγκεκριμένη διάρκεια, μετά τη λήξη της οποίας πραγματοποιείται επαναπιστοποίησή του. Η πιστοποίηση ποιότητας των ΞΠΣ λειτουργεί ως μέσο εξακρίβωσης της συμμόρφωσης του προγράμματος σπουδών με τις απαιτήσεις του προτύπου και ως καταλύτης για τη βελτίωσή του, ενώ μπορεί, επιπλέον, να προσφέρει νέες προοπτικές στη διεθνή ανταγωνιστικότητα των απονεμόμενων τίτλων. Οι ακαδημαϊκές μονάδες και τα Ιδρύματα οφείλουν να λαμβάνουν σταθερά υπόψη τα συμπεράσματα και τις συστάσεις της επιτροπής εμπειρογνωμόνων για τη συνεχή βελτίωση του προγράμματος.*

**Σχετικό υλικό τεκμηρίωσης**

* Αξιοποίηση των συστάσεων της εξωτερικής αξιολόγησης της ακαδημαϊκής μονάδας ή/και του Ιδρύματος για την ίδρυση και διαδοχική βελτίωση της λειτουργίας του ΞΠΣ (αναφορά στο σχέδιο δράσης)

**Ενδεικτικά σημεία αναφοράς**

Αναφέρετε

* εάν έχει προηγηθεί εξωτερική αξιολόγηση της ακαδημαϊκής μονάδας στην οποία λειτουργεί το ΞΠΣ και την ημερομηνία παραλαβής της τελικής έκθεσης
* το, κατά προσέγγιση, ποσοστό των συστάσεων της Επιτροπής Εξωτερικής Αξιολόγησης που έχουν αξιοποιηθεί από την ακαδημαϊκή μονάδα
* τον τρόπο αξιοποίησης των συστάσεων της εξωτερικής αξιολόγησης της ακαδημαϊκής μονάδας ή/και του Ιδρύματος για τη βελτίωση της λειτουργίας του ΞΠΣ (να γίνει αναφορά στο σχέδιο δράσης)
* τα συμπεράσματα και συστάσεις της επιτροπής πιστοποίησης του ελληνόγλωσσου προγράμματος σπουδών και το σχέδιο δράσεις για την αντιμετώπισή τους

12. Παραρτήματα

1. Απόφαση Συγκλήτου για την ίδρυση του ΞΠΣ (παρ.2, 3 & 5 άρθρου 82 του ν. 4692/2020)
2. Εσωτερικός κανονισμός λειτουργίας ΞΠΣ (Απόφαση Συγκλήτου)
3. Επίπεδο, δομή, οργανωτική διάρθρωση Μονάδας υποστήριξης αλλοδαπών φοιτητών (Απόφαση Συγκλήτου)
4. Κανονισμός λειτουργίας μηχανισμού διαχείρισης παραπόνων και ενστάσεων φοιτητών
5. Κανονισμός σπουδών, πρακτικής άσκησης, κινητικότητας, εκπόνησης εργασιών
6. Κανονισμός λειτουργίας θεσμού ακαδημαϊκού συμβούλου
7. Σύμβαση ασφαλιστικής κάλυψης αλλοδαπών φοιτητών
8. Ειδικά πρωτόκολλα ή μνημόνια συνεργασίας
9. Πολιτική ποιότητας ΞΠΣ
10. Στρατηγική Ιδρύματος
11. Στρατηγική Ακαδημαϊκής Μονάδας, η οποία πρέπει να περιλαμβάνει και σχέδιο αξιοποίησης και διαχείρισης εσόδων από το πρόγραμμα
12. Στοχοθεσία και προγραμματισμός δράσεων για το ΞΠΣ
13. Μελέτη σκοπιμότητας
14. Οδηγός ΞΠΣ, δίγλωσσος, στην ελληνική και την αγγλική γλώσσα (με πιστωτικές μονάδες ECTS, προσδοκώμενα μαθησιακά αποτελέσματα)
15. Περιγράμματα μαθημάτων για όλα τα μαθήματα στην ελληνική και την αγγλική γλώσσα
16. Διδακτικό προσωπικό (ονομαστικός κατάλογος με γνωστικά αντικείμενα, σχέση εργασίας, ανάθεση διδακτικού έργου στο ΞΠΣ και σε άλλα ΠΣ)
17. Διοικητικό προσωπικό υποστήριξης του ΞΠΣ (θέσεις εργασίας, προσόντα, αρμοδιότητες).
18. Ενημερωτικό υλικό προς τους φοιτητές για τις υπηρεσίες που τους παρέχονται (στην αγγλική γλώσσα)
19. Έντυπα ερωτηματολόγια για την αξιολόγηση από τους φοιτητές
20. Έντυπο παράρτημα διπλώματος
21. Αναφορά του ΟΠΕΣΠ έναρξης ΞΠΣ
22. Πρακτικό ΜΟΔΙΠ για την εσωτερική του αξιολόγηση
23. Λοιπό υλικό τεκμηρίωσης